### NN 16/2025 (31.1.2025.), Presuda Visokog upravnog suda Republike Hrvatske poslovni broj: Usoz-125/2022-11 od 19. prosinca 2024.

VISOKI UPRAVNI SUD REPUBLIKE HRVATSKE

157

PRESUDA

Visoki upravni sud Republike Hrvatske u vijeću sastavljenom od sutkinja toga suda Ljiljane Karlovčan-Đurović, predsjednice vijeća, Gordane Marušić-Babić, Radmile Bolanče-Vuković, Jelena Rajić i mr. sc. Inga Vezmar Barlek, članica vijeća, uz sudjelovanje više sudske savjetnice Ane Matacin, zapisničarke, u postupku ocjene zakonitosti općeg akta pokrenutog u povodu obavijesti koju je podnijela LZUSDL iz [adresa], [adresa], [osobni identifikacijski broj], koju zastupa dr. sc, Sandra Marković specijalistica iz oblasti ustavnog prava, odvjetnica iz Zajedničkog odvjetničkog ureda dr. sc. Sandra Marković, Sidonija Grbavac i dr. sc. Dino Gliha, Zagreb, Ulica kneza Mislava 2a, na sjednici vijeća održanoj 19. prosinca 2024.

presudio je

I. Ukidaju se: članak 5. stavak 3., članak 6. stavak 3., članak 34. stavak 3., članak 60. stavak 3. u dijelu koji glasi: »sukladno uvjetima koje utvrđuje općinski načelnik posebnim aktom«, članak 65. stavak 4. u dijelu koji glasi: »gradske uprave« i članak 75. stavak 6. Odluke o komunalnom redu (»Službene novine Istarske županije« broj 18/22.)

II. U preostalom dijelu ne prihvaća se prijedlog.

Obrazloženje

1. Podnositeljica zahtjeva je podnijela obavijest Visokom upravnom sudu kojom traži ocjenu zakonitosti Odluke o komunalnom redu (»Službene novine Istarske županije« broj 18/22. od 11. srpnja 2022. – dalje u tekstu: Odluka). Smatra da je cijela Odluka nezakonita, a posebno ističe pojedine odredbe osporene Odluke koje smatra nezakonitima. Ističe da je Odluka u cijelosti nezakonita jer nije suglasna s pojedinim odredbama Zakona o komunalnom gospodarstvu (»Narodne novine« 68/18., 110/18. i 32/20. – dalje: ZKG) i Zakona o lokalnoj i područnoj (regionalnoj) samoupravi (»Narodne novine« 33/01., 60/01., 129/05., 109/07., 36/09., 125/08., 36/09., 150/11., 144/12., 123/17., 98/19. i 144/20. – dalje u tekstu: ZOLPRS). Navodi da je člancima 5. i 6. Odluke o komunalnom redu regulirana obveza označavanja imena naselja, ulica i trgova natpisnim pločama i obilježavanje svake zgrade kućnim brojem. U članku 5. stavku 3. Odluke o komunalnom redu propisano je da općinski načelnik posebnom odlukom utvrđuje grafičko oblikovanje, tekst i način izrade natpisnih ploča ulica i kućnih brojeva. U članku 6. stavku 3. Odluke o komunalnom redu propisano je da izgled i veličinu pločica i pločice s imenima ulica i trgova, njihov izgled i položaj kao i izgled te brojčani i tekstualni sadržaj pločice sa kućnim brojem određuje općinski načelnik posebnim aktom. Stavkom 4. članka 6. propisano je da natpisne ploče s imenima ulica i trgova nabavlja, postavlja i održava jedinstveni upravni odjel. Smatra da su navedene odredbe u izravnoj nesuglasnosti s odredbama Zakona o naseljima (»Narodne novine« 39/22. – dalje u tekstu: ZN). Ističe da je člankom 8. stavkom 10. ZN-a propisano da se na izgled ploče s imenom ulice i trga primjenjuje odredba Pravilnika iz članka 10. ZN-a, osim ako odlukom predstavničkog tijela jedinice lokalne samouprave izgled ploče s imenom ulice i trga nije drugačije uređen. Osim toga člankom 14. ZN-a propisano je da se i način obilježavanja zgrada kućnim brojevima propisuje tim istim Pravilnikom. Prema stavku 2. članku 14. na izgled pločice s kućnim brojem zgrade primjenjuju se odredbe Pravilnika iz članka 10., osim ako odlukom predstavničkog tijela jedinice lokalne samouprave izgled pločica s kućnim brojem zgrade nije drugačije uređen. Dakle, člancima 5. i 6. Odluke protivno odredbama ZN-a omogućeno je općinskom načelniku samovoljno odlučivati o izgledu, tipografiji i signalizacijskom sustavu ulica i kućnih brojeva Fažane.

Nadalje ističe da je ZKG-om odredbom članka 107. propisano da poslove provedbe Odluke o komunalnom redu obavlja upravno tijelo jedinice lokalne samouprave (kod Općine Fažana to je jedinstveni upravni odjel pod vodstvom pročelnika). Navodi da je člankom 34. stavkom 3. osporene Odluke propisano da se postavljanje urbane opreme na području općine vrši temeljem odobrenja općinskog načelnika. Člankom 35. stavkom 3. Odluke propisano je da se javne površine mogu dati na privremeno korištenje odobrenjem jedinstvenog upravnog odjela. Dakle, jedinstveni upravni odjel odobrava načelno privremeno korištenje neke javne površine, a o postavljanju konkretne urbane opreme na toj javnoj površini odlučuje samostalno i samovoljno općinski načelnik bez obveze provođenja javnog natječaja, protivno načelima sadržanim u Zakonu o javnoj nabavi i protivno pravilima tržišnog natjecanja. Nadalje ističe da je člankom 60. Odluke o komunalnom redu propisano da uvjete za postavljanje nadzornih kamera na javnim površinama utvrđuje općinski načelnik posebnim aktom. Smatra da općinski načelnik nije ovlašten utvrđivati uvjete za postavljanje nadzornih kamera pa je taj članak u nesuglasju s odredbom Zakona o provedbi opće uredbe o zaštiti osobnih podataka (»Narodne novine« 42/18.). Nadalje ističe da je člankom 73. Odluke o komunalnom redu uređen postupak dodjele javnih površina na korištenje, da se za dodjelu javnih površina na korištenje podnosi zahtjev da se zahtjev u pravilu podnosi na službenom obrascu upravnom odjelu nadležnom za poslove komunalnog gospodarstva. Smatra da iz ove odredbe nije jasno razvidno kojem se tijelu podnosi, koji je to upravni odjel Općine Fažana nadležan za poslove gospodarstva. Osim toga navedeno je da se zahtjev, u pravilu, podnosi na službenom obrascu tom upravnom odjelu nadležnom za poslove komunalnog gospodarstva, drugim riječima postavlja se pitanje zar postoji mogućnost da se podnese i nekom drugom tijelu. Člankom 74. propisano je da se prava i obveza korisnika utvrđuju odobrenjem koje donosi jedinstveni upravni odjel, a to odobrenje predstavlja pravnu osnovu za to korištenje. Podnositeljica se pita znači li to da se o zahtjevu odlučuje odobrenjem. Pita se mora li jedinstveni upravni odjel odobriti i dodijeliti javne površine na korištenje čim je to zatraženo, a obrazac je potpun i ispravno ispunjen. Nastavno postupak izdavanja odobrenja po zahtjevu za dodjelu javnih površina na korištenje nije predvidio rješenje za situaciju kada se za korištenje jedne javne površine javi više osoba. Pita se kojim se aktom odbija jedna od njih te ima li ta osoba pravo na pravni lijek. Nadalje ističe da iz smisla svih odredbi koje se odnose na postupak dodjele javnih površina na korištenje proizlazi ovlaštenje jedinstvenog upravnog odjela donositi odobrenje. Ističe da se u članku 75. stavak 6. odjednom pojavljuje općinski načelnik koji može odobriti stupanje u prava i obveze korisnika njegovim nasljednicima i pravnom sljedniku. Za takvo odstupanje od pravila da odobrenje daje jedinstveni upravni odjel nema nikakvog racionalnog ni logičkog opravdanja. Stoga podnositeljica ističe da odredbe članka 73. do 83. Odluke o komunalnom redu ne udovoljavaju standardu pravne norme – jasnoći, preciznosti i određenosti o čemu je Ustavni sud izrazio stajalište u više svojih odluka (primjerice u odluci U-I-722/2009 od 6. travnja 2011.). Nadalje navodi da je člankom 104. stavkom 3. ZKG-a propisano da se Odlukom o komunalnom redu propisuju mjere za provođenje te Odluke kao što je određivanje uvjeta i načina davanja u zakup površina javne namjene. Navodi da je Odluka o komunalnom redu protivna izričitoj odredbi članka 104. stavak 3. ZKG-a ne sadrži odredbe o uvjetima i načinu davanja u zakup površina javne namjene. Ističe da Odlukom o komunalnom redu nije predviđena ni ovlast jedinstvenog upravnog odjela da obavlja nadzor nad provedbom odluke niti mjere koje je ovlaštena u tome poduzimati (propisane člankom 107. stavkom 2. točkom 3. ZKG-a). Upravo suprotno podnositeljica ističe da je člankom 121. stavkom 1. Odluke o komunalnom redu nadzor nad provedbom odredbi komunalnog reda u potpunosti stavljen u ruke komunalnog redarstva. Predlagateljica se također osvrće i na neke nomotehničke manjkavosti iako je u biti cijela odluka o komunalnom redu nomotehnički loše koncipirana. Primjerice članak 45. koji propisuje dužnost pravnih i fizičkih osoba održavati u uporabnom stanju svu urbanu opremu i zabranu njezina uništavanja, oštećivanja, svrstana je pod podnaslov »Putokazi«, umjesto pod podnaslov »Urbana oprema". Nadalje, koriste se različiti nazivi za čini se jedno te isto tijelo, Jedinstveni upravni odjel u članku 65. spominje se nadležno tijelo gradske uprave (gradske?), u članku 73. upravni odjel za poslove komunalnog gospodarstva, u članku 85. upravni odjel. Smatra da je priroda uočenih nedostataka takva da je njihovo otklanjanje moguće samo ukidanjem cijele Odluke.

2. Donositelj je dopisima ovoga Suda od 14. rujna 2022., 21. svibnja 2024. te konačno 2. srpnja 2024. pozvan odgovarajućom primjenom odredbe članka 48. stavak 1. Zakona o upravnim sporovima (»Narodne novine«, 36/24. – dalje: ZUS) da u roku od 30 dana od zaprimanja dopisa dostavi očitovanje na navode prijedloga. Iako je pozvan u tri navrata, donositelj nije dostavio očitovanje.

3. Prijedlog je djelomično osnovan.

4. Osporenu odluku donijelo je Općinsko vijeće Općine Fažana na sjednici održanoj dana 30. lipnja 2023. temeljem odredbe članka 104. stavka 1. ZKG-a i članka 39. Statuta Općine Fažana (»Službene novine Istarske županije«, broj: 10/13.) na sjednici održanoj 30. lipnja 2022. Odluka je objavljena u »Službenim novinama Istarske županije« broj: 18/22. od 11. srpnja 2022. Posebno istaknute osporene odredbe Odluke glase:

»članak 5. stavak 3.

Općinski načelnik posebnom odlukom utvrđuje grafičko oblikovanje, tekst i način izrade natpisnih ploča ulica i kućnih brojeva.

članak 6. stavak 3.

Izgled i veličinu ploča i pločica sa imenima ulica i trgova, njihov izgled i položaj, kao i izgled te brojčani i tekstualni sadržaj pločica sa kućnim brojem, određuje općinski načelnik posebnim aktom.

članak 34. stavak 3.

Na područje Općine postavljanje urbane opreme vrši se na temelju odobrenja općinskog načelnika.

članak 60. stavak 3.

Nadzorne kamere se postavljaju na temelju rješenja Jedinstvenog upravnog odjela, sukladno uvjetima koje utvrđuje općinski načelnik posebnim aktom, a po prethodno pribavljenoj suglasnosti:

– nadležnog tijela Ministarstva unutarnjih poslova,

– Agencije za zaštitu osobnih podataka,

– tijela nadležnog za zaštitu spomenika kulture u slučajevima kada se postavljaju na građevine unutar kulturno-povijesne cjeline ili na pojedinačne zaštićene kao kulturno dobro.

članak 65. stavak 4.

Zabranjeno je postavljanje pokretnih objekata i korištenje javnih površina bez odobrenja nadležnog tijela Gradske uprave.

članak 73. stavak 2.

Zahtjev se u pravilu podnosi na službenom obrascu Upravnom odjelu nadležnom za poslove komunalnog gospodarstva i to najmanje 30 dana prije željenog datuma početka korištenja javne površine.

članak 74. stavak 1.

Prava i obveze korisnika utvrđuju se odobrenjem koje donosi Jedinstveni upravni odjel koje predstavlja pravnu osnovu za to korištenje.

članak 75. stavak 6.

Općinski načelnik može odobriti stupanje u prava i obveze korisnika njegovim nasljednicima i pravnom sljedniku pod uvjetom da nastave obavljati istu djelatnost te da podmire sva dugovanja koja je prednik imao prema Općini.

članak 121. stavak 1.

Nadzor nad provedbom ove Odluke provodi Komunalno redarstvo.«

5. Osporena odluka donesena je na temelju članka 104. stavka 1. ZKG-a. Za ocjenu osnovanosti prijedloga osim odredbe članka 104. mjerodavne su i odredbe članka 107. i 109. ZKG-a. Osim ­ZKG-a za ocjenu zakonitosti osporenih odredbi mjerodavna je i odredba članka 8. stavak 10. i 14. stavka 2. ZN-a te članka 32. stavak 1. i 2. Zakona o provedbi Opće uredbe o zaštiti osobnih podataka (»Narodne novine«, broj 42/18.).

Odredba članka 104. temeljem koje je Odluka donesena glasi:

(1) U svrhu uređenja naselja te uspostave i održavanja komunalnog reda u naselju predstavničko tijelo jedinice lokalne samouprave donosi odluku o komunalnom redu kojom se propisuju:

1. Uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta.

2. Način uređenja i korištenja površina javne namjene i zemljište u vlasništvu jedinica lokalne samouprave za gospodarske i druge svrhe, uključujući i njihovo davanje na privremeno korištenje, građenje građevine koje se prema posebnim propisima grade bez građevinske dozvole i glavnog projekta te održavanje reda na tim površinama.

3. Uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila.

4. Održavanje čistoće i čuvanje površina javne namjene, uključujući uklanjanje snijega i leda s tih površina.

(2) Odluku o komunalnom redu kojom se uređuje korištenje površina javne namjene koja je dio željezničke infrastrukture ili javne ceste predstavničko tijelo jedinice lokalne samouprave donosi uz prethodnu suglasnost upravitelja te infrastrukture odnosno ceste.

(3) Odlukom iz stavka 1. ovog članka propisuju se mjere za provođenje te Odluke kao što je određivanje uvjeta i načina davanja u zakup površina javne namjene, mjere za održavanje komunalnog reda koje poduzima komunalni redar, obveze pravnih i fizičkih osoba i prekršajne odredbe.

(4) Odlukom iz stavka 1. ovog članka mora se osigurati mogućnost korištenja površine javne namjene na način koji omogućava kretanje osoba s posebnim potrebama.

(5) Sadržaj Odluke o komunalnom redu iz stavka 1., 2. i 3. ovog članka može se propisati i s više odluka. Osim navedene odredbe za ocjenu zakonitosti osporenih odredaba Odluke mjerodavna je odredba članka 107. ZKG-a koja glasi: 1) Poslove provedbe odluke o komunalnom redu obavlja upravno tijelo jedinice lokalne samouprave određeno općim aktom predstavničkog tijela jedinice lokalne samouprave o ustroju upravnih tijela (u daljnjem tekstu: upravno tijelo); (2) upravno tijelo u provedbi odluke o komunalnom redu obavlja poslove:

1. Dopuštanja i određivanja uvjeta za postavljanje tendi, reklama, plakata, spomen ploča na građevinama i druge urbane opreme na zgradama.

2. Dopuštanja i određivanja uvjeta za korištenje površina javne namjene i zemljišta u vlasništvu jedinica lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta.

3. Nadzor nad provedbom odluke o komunalnom redu i

4. Druge poslove određene odlukom o komunalnom redu.

3) Upravno tijelo obavlja i druge poslove određene ovim Zakonom i posebnim zakonima.

Osim navedenog, mjerodavan je i članak 109. ZKG-a koji glasi: (1) Poslove nadzora koje na temelju ovog Zakona obavlja upravno tijelo provode komunalni redari koji su službenici tog tijela. (2) Komunalni redari imaju ovlasti obavljanja nadzora propisane ovim Zakonom, Odlukom o komunalnom redu i posebnim zakonom. (3) Komunalni redari obavljaju poslove određene posebnim zakonom.

6. Nadalje, mjerodavna je i odredba članka 8. stavka 10. ZN-a koja glasi: Na izgled ploče s imenom ulica i trga primjenjuje se odredba Pravilnika iz članka 10. ovog Zakona, osim ako odlukom predstavničkog tijela jedinice lokalne samouprave izgled ploče s imenom ulice i trga nije drugačije određen, a odredbom članka 14. stavka 2. ZN-a propisano je da na izgled pločice s kućnim brojem zgrade primjenjuje se odredba Pravilnika iz članka 10. ovog Zakona osim ako odlukom predstavničkog tijela jedinice lokalne samouprave izgled pločice s kućnim brojem zgrade nije drugačije određen.

7. Odredbom članka 32. Zakona o provedbi Opće uredbe o zaštiti osobnih podataka propisano je u stavku 1. da je praćenje javnih površina putem video nadzora dozvoljeno samo tijelima javne vlasti, pravnim osobama s javnim ovlastima i pravnim osobama koje obavljaju javnu službu, samo ako je propisano zakonom, ako je nužno za izvršenje poslova i zadaća tijela javne vlasti radi zaštite života i zdravlja ljudi te imovine, dok je odredbom stavka 2. propisano da odredbe ovog članka isključuju primjenu članka 35. Opće uredbe o zaštiti podataka na sustavno praćenje javno dostupnog područja u velikoj mjeri.

8. Vezano za odredbe članka 5. stavka 3. i članka 6. stavka 3. Odluke kojima je određena nadležnost općinskog načelnika da posebnom odlukom utvrđuje grafičko oblikovanje, tekst i način izrade natpisnih ploča ulica i kućnih brojeva te izgled i veličinu ploče i pločica sa imenom ulica i trgova kao i izgled te brojčani i tekstualni sadržaj pločica sa kućnim brojem ovaj Sud ocjenjuje da su navedene odredbe u nesuglasju sa odredbama članka 8. stavka 10. i 14. stavka 2. ZN-a koje ovlašćuju predstavničko tijelo jedinice lokalne samouprave da (posebnom) odlukom propisuje izgled ploče s imenom ulica i trga te izgled pločica s kućnim brojem zgrade. Kako navedeno nije u ovlasti izvršnog tijela jedinice lokalne samouprave, u konkretnom slučaju općinskog načelnika, trebalo je navedene odredbe članka 5. stavka 3. i članka 6. stavka 3. Odluke ukinuti.

9. Što se tiče odredbe članka 34. stavka 3. Odluke kojom je propisano da se na području općine postavljanje urbane opreme vrši na temelju odobrenja općinskog načelnika valja istaći da temeljem odredbe članka 104. stavka 1. ZKG-a odluku o komunalnom redu donosi predstavničko tijelo jedinice lokalne samouprave, a da je odredbom članka 107. stavka 1. ZKG-a propisano kako poslove provedbe odluke koju je donijelo predstavničko tijelo jedinice lokalne samouprave obavlja upravno tijelo jedinice lokalne samouprave određene općim aktom predstavničkog tijela jedinice lokalne samouprave o ustroju upravnih tijela. Stoga je suprotno navedenim odredbama ZKG-a, člankom 34. stavkom 3. propisano da se na području općine postavljanje urbane opreme vrši temeljem odobrenja općinskog načelnika.

10. Što se tiče odredbe članka 60. stavka 3. Odluke prema kojoj se nadzorne kamere postavljaju na temelju rješenja jedinstvenog upravnog odjela, sukladno uvjetima koje utvrđuje općinski načelnik posebnim aktom, a po prethodno pribavljenoj suglasnosti – nadležnog tijela Ministarstva unutarnjih poslova, Agencije za zaštitu osobnih podataka tijela nadležnog za zaštitu spomenika kulture u slučajevima kada se postavljaju na građevini unutar kulturno povijesne cjeline ili na pojedinačne zaštićene kao kulturno dobro, valja istaći da je propisivanje uvjeta od strane općinskog načelnika posebnim aktom u nesuglasju i sa odredbom članka 32. Zakona o provedbi opće Uredbe o zaštiti osobnih podataka kojom odredbom je propisano da je praćenje javnih površina putem video nadzora dozvoljeno samo tijelima javne vlasti, pravnim osobama s javnim ovlastima i pravnim osobama koje obavljaju javnu službu samo ako je propisano zakonom, ako je nužno za izvršavanje poslova i zadaća tijela javne vlasti radi zaštite života i zdravlja ljudi te imovine. Odredbom članka 104. stavka 1. točke 4. ZKG-a, između ostalog je propisano da se odlukom o komunalnom redu propisuje i čuvanje površina javne namjene.

Prema ocjeni ovoga Suda legitiman cilj je nadzor javnih površina nadzornim kamerama radi prevencije protupravnih ponašanja, čuvanja javnih površina te zaštite imovine te se takav cilj može postići postavljanjem nadzornih kamera na javnim površinama uz prethodno pribavljenu suglasnost nadležnog tijela Ministarstva unutarnjih poslova, Agencije za zaštitu osobnih podataka i tijela nadležnog za zaštitu spomenika kulture. Propisivanje takvog načina čuvanja površina javne namjene je u nadležnosti predstavničkog tijela jedinice lokalne samouprave sukladno članku 104. stavku 1. točki 4. ZKG-a. Međutim, za propisivanje uvjeta za postavljanje nadzornih kamera nije nadležno izvršno tijelo jedinice lokalne samouprave, stoga je odredbu članka 60. stavka 3. u dijelu »sukladno uvjetima koje utvrđuje općinski načelnik posebnim aktom« trebalo ukinuti.

11. Osim toga, ovaj Sud ocjenjuje da je dio odredbe članka 65. stavka 4. Odluke kojom je propisano da je zabranjeno postavljanje pokretnih objekata i korištenja javne površine bez odobrenja nadležnog tijela gradske uprave u nesuglasju sa zakonom, budući da je prema odredbi članka 21. Zakona o područjima županija, gradova i općina u Republici Hrvatskoj (»Narodne novine« 86/06., 125/06., 16/07., 95/08., 46/10., 145/10., 37/13., 44/13., 45/13. i 110/15.), Fažana općina, a ne grad. Kako zabrane korištenja i postavljanja pokretnih objekata ne može propisivati nadležno tijelo gradske uprave budući da ga niti nema, ukinut je dio odredbe koji glasi: »gradske uprave«.

12. Odredbom članka 75. stavka 6. Odluke prema kojoj općinski načelnik može odobriti stupanje u prava i obveze korisnika njegovim nasljednicima i pravnom sljedniku pod uvjetom da nastavi obavljati istu djelatnost te da podmiri sva dugovanja koja je prednik imao prema općini nije u suglasnosti s odredbom članka 107. stavka 1. ZKG-a prema kojoj poslove provedbe odluke o komunalnom redu obavlja upravno tijelo jedinice lokalne samouprave određeno općim aktom predstavničkog tijela jedinice lokalne samouprave o ustroju upravnih tijela te ju je stoga također valjalo ukinuti.

13. Što se tiče ostalih prigovora vezanih uz odredbu članka 73. stavka 2. i članka 74. stavka 1. Odluke prema ocjeni ovog Suda isti nisu osnovani. Ovo stoga što je odredbom članka 104. stavka 5. ZKG-a propisano da se sadržaj odluke o komunalnom redu iz stavka 1., 2. i 3. ovog članka može propisati i s više odluka. Vezano uz postupak dodjele javnih površina na korištenje donesena je posebna Odluka o korištenju i davanju u zakup javnih površina (»Službene novine Istarske županije« broj 2/23.).

14. Što se tiče prigovora podnositeljice da odredbe članka 73. do 83. Odluke ne udovoljavaju standardu pravne norme, jasnoći i preciznosti te da postoje nomotehničke manjkavosti u samoj odredbi posebno korištenje različitih naziva za jedno te isto tijelo, valja istaći da je navedeno točno, pogotovo vezano za korištenje različitih naziva za jedno te isto tijelo. Međutim, prema ocjeni ovoga Suda navedeno ne utječe na zakonitost osporene Odluke u cijelosti, budući da se radi o Odluci o komunalnom redu te je stoga jasno koje upravno tijelo jedinice lokalne samouprave obavlja navedene poslove, a to je jedinstveni upravni odjel određen općim aktom predstavničkog tijela jedinice lokalne samouprave o ustroju upravnih tijela. Isto tako ovaj Sud ne smatra da je odredba članka 121. stavka 1. Odluke u nesuglasju s ZKG-om, budući da je odredbom članka 109. stavka 1. ZKG-a jasno propisano da poslove nadzora koje na temelju ovog Zakona obavlja upravno tijelo provode komunalni redari koji su službenici tog tijela.

15. Slijedom izloženog na temelju odredbe članka 162. stavka 3. ZUS-a odlučeno je kao pod točkom I., a na temeljem odredbe članka 116. stavka 1. ZUS-a kao u točki II. izreke presude.

16. Ukinuti dio Odluke prestaje važiti danom objave ove presude u »Narodnim novinama«.

Poslovni broj: Usoz-125/2022-11

Zagreb, 19. prosinca 2024.

Predsjednica vijeća
 Ljiljana Karlovčan-Đurović, v. r.